Document ID: 32013R1060

KOMISIJOS ĮGYVENDINIMO REGLAMENTAS (ES) Nr. 1060/2013
2013 m. spalio 29 d.
dėl leidimo naudoti bentonitą kaip visų rūšių gyvūnų pašarų priedą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje numatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);
(2)
pagal Direktyvą 70/524/EEB neterminuotas leidimas naudoti bentonitą kaip visų rūšių gyvūnų pašarų priedą, priklausantį rišamųjų medžiagų, birumą gerinančių medžiagų ir koaguliantų grupei, buvo išduotas Komisijos direktyva 82/822/EEB (3). Vėliau, vadovaujantis Reglamento (EB) Nr. 1831/2003 10 straipsnio 1 dalies b punktu, šis priedas buvo įtrauktas į pašarų priedų registrą kaip esamas produktas;
(3)
pagal Reglamento (EB) Nr. 1831/2003 10 straipsnio 2 dalį kartu su to reglamento 7 straipsniu buvo pateiktas prašymas iš naujo įvertinti bentonitą kaip visų rūšių gyvūnų pašarų priedą, kaip rišamąją medžiagą ir birumą gerinančią medžiagą, ir pagal to reglamento 7 straipsnį pateiktas prašymas išduoti naują leidimą naudoti jį kaip taršos radionuklidais reguliavimo medžiagą visų rūšių gyvūnams. Be to, pagal Reglamento (EB) Nr. 1831/2003 7 straipsnį pateiktas prašymas išduoti leidimą naudoti bentonitą kaip pašarų užteršimo mikotoksinais mažinimo medžiagą visų rūšių gyvūnams. Tuose prašymuose prašoma priskirti šį priedą priedų kategorijai „technologiniai priedai“ ir kartu su jais pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(4)
Europos maisto saugos tarnyba (toliau - Tarnyba) 2011 m. vasario 2 d. (4), 2011 m. birželio 14 d. (5) ir 2012 m. birželio 14 d. (6) priimtose nuomonėse padarė išvadą, kad siūlomomis naudojimo sąlygomis bentonitas nedaro nepageidaujamo poveikio gyvūnų sveikatai, žmonių sveikatai ar aplinkai ir kad jis gali būti veiksmingas kaip rišamoji medžiaga ir birumą gerinanti medžiaga, taip pat kaip taršos radionuklidais reguliavimo medžiaga visų rūšių gyvūnams. Taip pat pripažinta, kad bentonitas gali būti veiksmingas kaip aflatoksino rišamoji medžiaga pieninėms karvėms ir kad šią išvadą galima taikyti visiems atrajotojams. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, ji patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;
(5)
kadangi pateikti in vitro tyrimai atitinka technologinių priedų veiksmingumo parodymo sąlygas, išdėstytas Komisijos reglamente (EB) Nr. 429/2008 (7), visų pirma jo II priedo 4 punkte ir III priedo 1.4 punkte, ir pripažinta, kad jie pateikia aiškių aflatoksino B1 (Afb) surišimo įrodymų, be to, surišimo geba, susijusi tik su aflatoksinu B1, buvo apibrėžta kaip bentonito savybė, išvadą dėl jo veiksmingumo, kaip pašarų užteršimo mikotoksinais mažinimo medžiagos, galima taikyti naminiams paukščiams ir kiaulėms;
(6)
bentonito vertinimas rodo, kad Reglamento (EB) Nr. 1831/2003 5 straipsnyje nustatytos leidimo išdavimo sąlygos yra įvykdytos. Taigi, kaip nurodyta šio reglamento prieduose, turėtų būti išduotas leidimas naudoti minėtą priedą;
(7)
kadangi saugos sumetimais nebūtina neatidėliotinai taikyti bentonito, kaip rišamosios medžiagos ir birumą gerinančios medžiagos, leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;
(8)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Prieduose nurodytą bentonitą, priklausantį priedų kategorijai „technologiniai priedai“ ir funkcinėms grupėms „pašarų užteršimo mikotoksinais mažinimo medžiagos“, „rišamosios medžiagos“, „birumą gerinančios medžiagos“ ir „taršos radionuklidais reguliavimo medžiagos“, leidžiama naudoti kaip priedą gyvūnų mityboje tuose prieduose nustatytomis sąlygomis.
2 straipsnis
II priede nurodytą pašarų priedą, priklausantį funkcinėms grupėms „rišamosios medžiagos“ ir „birumą gerinančios medžiagos“, ir pašarus, kurių sudėtyje yra šio priedo, kurie buvo pagaminti ir paženklinti prieš 2015 m. lapkričio 19 d. laikantis taisyklių, taikytų iki 2013 m. lapkričio 19 d., galima toliau pateikti rinkai ir naudoti, kol pasibaigs turimos atsargos.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 29 d.

Labels: 0
3
17
6